Denisa Fulmeková

Magická sila bylín

AKO SI PRIČAROVAŤ ŠŤASTIE

Ukážka z elektronickej knihy

Text © Denisa Fulmeková 2014

Design, layout and cover © Viera Sabová 2014

Illustrations © Mária Čorejová 2014

Slovak edition © Vydavateľstvo SLOVART, spol. s r. o., Bratislava 2014

Všetky práva vyhradené. Žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému a podobne bez predchádzajúceho písomného súhlasu vydavateľa.

Poznámka

Táto publikácia nie je náhradou lekárskej ani inej odbornej terapeutickej starostlivosti a akékoľvek použitie návodov z tejto knihy je výhradným rizikom čitateľa. Autorka ani vydavateľ nepreberajú nijakú zodpovednosť za náhradu škôd vzniknutých priamo či nepriamo používaním tejto knihy.

„Pri povrchnom pohľade sa môžu zdať bylinná mágia

a folklór plné povier, detinské a svojvoľné, ale ak budete skúmať povahu rastlín s otvorenou mysľou, zistíte, že magické bylinárstvo má svoj rozumový a pevný základ. Vzťah k bylinám a stromom môže moderným sofistikovaným ľuďom prezradiť mnohé o tom, ako sa múdro zapojiť do zložitého pradiva života.“

Loren Crudenová, Herbár tajomných rastlín

ZAĽÚBENÁ DLHÉ ROKY

Už sú to celé roky, čo som začala zbierať rôzne povery o bylinách a špeciálne rady o ich správnom použití na magické účely. Dá sa totiž povedať, že mi rastliny počarili, avšak v tom najlepšom slova zmysle. Zároveň sa úprimne priznávam, že nemám záhradu a nič nepestujem, nie som teda záhradkárkou ani odborníčkou v botanike, no napriek tomu som s rastlinami v permanentnom kontakte prostredníctvom písania, čítania, snívania či imaginácie. A v spomienkach sa často vraciam do záhrady svojho detstva, ktorá sa nachádzala pri dome mojej babičky. Maličký kúsok zeme za rodinným domom

v mestskej zástavbe vyzeral ako ukážková hortus conclusus – božia bylinková záhrada.

Pamätám si, že babička často o záhrade hovorila ako o ďalšej izbe, na jar

a v lete dokonca izbe najobľúbenejšej, kde sa vždy ráno vydala pár krokov ta

a späť, aby pozdravila svoje milované kvety. Rástla tam vskutku pozoruhodná kvetena, od papradí a konvaliniek (ktoré boli pre ňu, Valériu, dokonca kvetmi symbolickými, keďže ju doma volali Valinka a osudový muž jej života napísal pre ňu básnickú zbierku Konvália) cez krókusy, pestré druhy ruží, modré nezábudky, žlté hlaváčiky, purpurovú echinaceu až po drobné a prenikavo voňajúce lesné jahody. Babička milovala aj malú pergolu predeľujúcu úzky chodník, ktorú obopínal klematis, a o dva kroky ďalej som mohla privoniavať k ružovým pivonkám. A tiež tu rástli dve bohato rodiace čerešne a pri plote sa týčila skalka s trsmi skalnice plus veľa ďalších rastlín, ktoré ma učila spoznávať. Dodnes si viem vybaviť ten detský pocit obrovitánskej divoko porastenej záhrady, ktorá sa, ako som rástla, prekvapivo zmenšovala. Viem, že by to vyznelo nanajvýš romanticky, keby som dodala, že moja babička bola vlastne čarodejnicou a ja jej malou žiačkou. Bosorky som však poznala iba z rozprávok a o magickom používaní rastlín som nemala ani potuchy.

Túto knižku som napísala so zámerom ponúknuť inšpiratívne čítanie o rastlinách a ľuďoch. Nejde o herbár ani atlas liečivých rastlín – túto funkciu spĺňajú iné publikácie, preto liečivé účinky jednotlivých bylín uvádzam iba okrajovo. Sústredila som sa predovšetkým na magické používanie rastlín, a to najmä ich umiestňovanie v dome, plnenie do magických vrecúšok, viazanie do kytíc, vykrápanie odvarom alebo vykiadzanie dymom. Svet mágie je totiž veľmi pestrý a bola by škoda nepoukázať na niektoré, bárs aj kuriózne možnosti dialógu

s tou-ktorou rastlinou.

Šamanka a herbalistka Loren Crudenová hovorí, že každá bylina má svoju liečivú pieseň a svoju predstavu o životnom dobre. Rastliny sú ako živé bytosti, ako zástup priateľov, ktorých môžeme kedykoľvek požiadať o pomoc a podporu. Márnivo si však vynucovať stopercentný úspech je zbytočné a hlúpe. Energia väčšiny rastlín je veľmi jemná a neznesie hrubú silu. Kto sa potrebuje vyhraniť, nech sa posmieva a uškŕňa, kto sa však dokáže naladiť a vstúpiť do úžasnej krajiny rastlinstva, ten zažije nielen kus mágie, ale i poézie. Lebo i najväčší skeptici v mojom okolí si občas pomyslia, či to náhodou naozaj nefunguje. Aj

v dobe mobilov a internetu. A nezabudnú sa ma opätovne pýtať, či tomu naozaj verím... Ja? Že či!

Čo v knihe nájdete a čo v nej nehľadajte

Mágia bylín je v prvom rade spoznávanie rastlín, ich vlastností

a energie a zároveň určitá forma dialógu s prírodou a prejavenie pokory voči jej sile. Ľudí odjakživa zaujímalo, ako si pomôcť, ochrániť sa, uchovať dobré a odvrátiť zlé, čo v nich vzbudzuje bázeň a strach. Pozorovaním prírody našli spojitosť medzi energiami rastlín a svojím vlastným vyladením. Tak vznikali osvedčené recepty na bohatstvo, dlhovekosť, plodnosť, lásku, očistu, ochranu, šťastie. Niektoré sa tradujú z generácie na generáciu, iné sa zrodili neskôr,

v súlade s meniacim sa životným štýlom.

Kniha je rozdelená na dve časti: Vo všeobecnej prvej časti sa venujem rôznym formám používania bylín v mágii a uvádzam súvzťažnosti medzi jednotlivými dňami týždňa, planétami, fázami mesiaca a činnosťami, ktoré

sú vtedy najvhodnejšie. Nájdete tu aj tipy na prospešné byliny podľa vášho slnečného znamenia. Pochopiteľne, ide iba o inšpiráciu, pretože práca

s energiou rastlín sa neriadi strohými vzorcami.

Druhú časť knihy tvorí receptár s návodmi či odporúčaniami. Orientujte sa podľa kapitol, ktoré sa dotýkajú rôznych oblastí života (bohatstvo, láska, šťastie a podobne), kde nájdete konkrétne heslá a k nim prislúchajúce rady. Priznávam, že niektoré možno vyznievajú protichodne, iné dokonca aj smiešne či absurdne (napríklad kúpeľ v kôpri, ktorý má zvýšiť príťažlivosť. Hneď sa žiada dodať, že čo ak ten, pre koho chceme byť atraktívni, neznáša kôprovú vôňu?). V knihe hojne uvádzam ľudové názvy rastlín,

z ktorých mnohé patria k zabudnutým jazykovým skvostom a zároveň odrážajú vnímavosť ľudových bylinkárov, pretože v nich nájdeme nielen charakteristiku vzhľadu rastliny, občas pripomínajúcu nejaké zviera či nadprirodzenú bytosť, ale aj jej pôsobenie či povahu jej energie.

Uvedomme si tiež, že rastlinná mágia v neposlednom rade zahŕňa inšpiráciu, ako vniesť trocha vítanej hravosti do súčasného pretechnizovaného a zrýchleného behu života.

Nie všetky rastliny, ktoré nájdete v tomto prehľadnom a v podstate jednoduchom receptári, sú bežne dostupné a niektoré sú dokonca chránené alebo jedovaté, a tak by nebolo vhodné, aby ste sa s nimi púšťali do experimentov. Pre úplnosť a pestrosť danej problematiky ich však uvádzam, pretože kedy, ak nie v honbe za osobným šťastím boli ľudia ochotní siahať po rastlinách, ktoré pre nich zároveň mohli predstavovať smrteľné nebezpečenstvo?

Na tomto mieste by bolo dokonca vhodné opätovne uviesť, že publikácia nie je náhradou lekárskej ani inej odbornej terapeutickej starostlivosti a čokoľvek s bylinami podniknete, je to na vlastné riziko.

Zaujímavosť Neslobodno zabúdať, že ak sa do mágie primieša manipulatívnosť, teda ak ňou sledujeme počarovanie niekomu konkrétnemu, prípadne ňou chceme prebíjať prirodzený tok udalostí, naplno sa prejaví známy energetický vzorec o mohutnom spätnom údere. Od návodov, ako privolať blesky, pohromy, choroby, nákazy hospodárskych zvierat, či vnútiť niekomu svoju vôľu, sa držte čo najďalej, a ako sa zvykne hovoriť, nedotýkajte sa ich ani dvojmetrovou palicou. V tejto knihe ich takmer ani nenájdete a ak má niektorá rada predsa len manipulatívny charakter, berte to tak, že vedieť o nej môžete, no skúšať ju nemusíte.

ZÁZRAČNÝ SVET RASTLÍN

Byliny možno používať pri vyvolávaní energie alebo

na jej udržanie. Niekto preferuje výber vhodnej rastliny pomocou kyvadielka či rozhojdaného prsteňa na šnúrke, iný dá na náhle vnuknutie, inšpiratívny sen,

prípadne nazrie do publikácie, ako je táto.

Istotne si ľahko všimnete, že odporúčania, kedy akú bylinu zvoliť, sa odvíjajú od jej vzhľadu, príťažlivosti alebo, naopak, odpudivosti, ale aj farby, liečivého účinku a v neposlednom rade i symbolického významu. Ak je možností viac, dá sa rozhodnúť podľa dostupnosti byliny.

Byliny, ktoré si zvolíme, by mali byť čo najčerstvejšie, najlepšie vlastnoručne natrhané, alebo aspoň doma usušené, a mali by mať ešte farbu

a vôňu. Pri magickom používaní ich naberáme prstami po štipkách

a môžeme pritom odriekať modlitbu, mantru, afirmáciu (kladné presvedčenie), želanie. Skrátka, ich používanie by malo prebiehať rituálne, vedome, s precítením energie danej rastliny. Zároveň by malo byť samozrejmosťou, že sa k rastlinám správame s úctou a nezabudneme sa im poďakovať.

K najbežnejšiemu používaniu bylín patria čajové nálevy a odvary. Istotne máte svoje osvedčené rodinné receptúry, aký čaj uvariť chorému pri chrípke (možno lipový), prechladnutí (zázvorový) či kašli (prvosienkový). Účinné látky niektorých bylín sa lepšie lúhujú v liehu, a tak sa z niektorých bylín pripravujú liehové tinktúry (šalviová). Takisto sú pomerne známe bylinné octy (napríklad jablčný) a oleje (ľubovníkový), na kašeľ zasa sirupy z bylín a medu (cibuľový, zo smrekových výhonkov). Veľmi účinné sú v niektorých prípadoch mastičky s olejovo-voskovým základom, i keď obľube sa stále tešia aj tie so základom z bravčovej masti (nechtíková).

Vyskúšajte Zatiaľ nehovoríme o mágii, ale veľmi účinným prostriedkom na utíšenie úporného kašľa je cibuľa. Nakrájajte ju na plátky a zohrejte nad parou. Dobre zahriate plátky naukladajte na kúsok plátna alebo bavlnenú vreckovku a prekryte ešte jednou vrstvou látky. Takýto obklad položte na hrudník chorého a prikryte uterákom. Keď prestane hriať, odstráňte ho a hrudník potrite tymianovou masťou. Môžete si ju aj vyrobiť pridaním niekoľkých kvapiek tymianovej silice do vhodného krémového základu.

Najznámejšie formy rastlinnej mágie

V rastlinnej mágii nejde iba o získanie účinnej látky z rastliny

formou čaju či mastičky. Vždy ide o rituál, vďaka ktorému sa človek

spája najmä s energiou rastliny, pričom jej liečivý potenciál

môže byť v úzadí.

Jednou z najbežnejších foriem rastlinnej mágie je požitie špeciálneho pokrmu, neraz slávnostného, pričom je príprava jedla i jeho konzumácia určitým obradom s dopredu stanovenými ingredienciami i postupom. Obrad si môžete vytvoriť i sami, dôležité je, aby malo všetko svoj zmysel a vnútorný poriadok. Nevedome sa k tejto forme mágie primkýname v čase rôznych sviatkov, rodinných výročí či osláv. Každá rodina má svoje špeciálne pokrmy, ktoré sa pripravujú iba pri výnimočných príležitostiach a všetci očakávajú osvedčenú známu chuť, akoby práve ona mala zabezpečiť, že stretnutie, oslava či podpora niektorého člena rodiny dopadne dobre.

Ďalšou možnosťou je vonný kúpeľ, prípadne očistné umytie. Z vybraných rastlín sa pripravuje nálev, ale aj zápar, ktorý sa v nádobe na kúpanie zmieša s čistou vodou a môže sa pridať aj soľ. Do takéhoto magického kúpeľa vstupujeme po predchádzajúcej telesnej hygiene. Počas kúpeľa je dobré sústrediť sa na vizualizáciu, pri ktorej je dôležitá naša predstava, ako sa všetko negatívne rozpúšťa a odchádza. Kúpeľ sa obyčajne spája s cieľom očisty aj omladenia a svoju úlohu tu tiež zohrávajú vône bylín. Účinok kúpeľa tak možno podporiť aj kvapkou éterického oleja z rovnakej byliny, akú sme použili na nálev (samozrejme, ak je dostupný).

Obľúbené je aj pofŕkanie priestoru bylinným odvarom, teda vykrápanie. Kedysi sa hojne využívalo aj vykiadzanie dymom, a to nielen samotného domova, ale aj hospodárskych budov. Pri oboch spôsoboch platí, že najprv treba priestor čo najlepšie upratať, zbaviť ho neporiadku, špiny, ale aj zbytočných predmetov. Namiesto vykrápania možno aplikovať aj metódu omývania zvoleným bylinným nálevom, pričom sa uplatňuje zásada, že postupovať treba zhora dolu, teda od vyššie položených miest (trámy, vrchné police, rámy) k podlahe.

Povedzme si však trochu viac o peknom, no dnes už pozabudnutom zvyku zhotovovať si magické vrecúška, takzvané škapuliare. Čo to je? Ak ste čítali román Babička od Boženy Němcovej, možno si spomínate na pasáž, ako priniesla kováčova žena „niečo zašité v červenej handričke a zavesila to sama dievčaťu na krk, prikazujúc jej, aby to vždy mala pri sebe a nikomu neukazovala.“ No o čosi neskôr sa dievča kováčovej žene zdôverilo: „,...povedala som mu, že nosím na srdci škapuliar, a keď ho žiadal, dala som mu ho.‘ (...) ,Ó, ty môj spasiteľ,‘ bedákala kováčka, ,ona mu dá svätený škapuliar, ona mu dá vec na svojom tele zahriatu! Už si v jeho moci, už ti ani pánboh z jeho pazúrov nepomôže, už ti počaril načisto!‘“

A tak sa aj stalo, lebo vieme, že dotyčná dievčina, Viktorka Mikšová, svojmu osudu neunikla a stala sa doslova čítankovým prototypom bláznivej ženy...

Magické vrecúško alebo tzv. škapuliar

Pojem škapuliar sa vyskytuje aj v náboženskej literatúre, pretože

sa ním označuje časť mníšskeho rúcha a tiež pásiky látky so zašitou modlitbou alebo vyobrazením svätých, ktoré nosia veriaci na znak oddanosti evanjeliu. Posvätné vrecúška sa však nespájajú iba s kresťanskou kultúrou. Našli sa v mykénskych hrobkách i egyptských pyramídach, sú súčasťou indiánskeho liečiteľstva a spirituality, vyskytovali sa v starom Oriente i Číne.

Magické vrecúško alebo škapuliar je zvyčajne váčok naplnený bylinami, prípadne kamienkami alebo inými predmetmi. Ľudia odpradávna pri sebe nosili rôzne predmety vo viere, že ich ochránia pred nepríjemnosťami. Či už viditeľnými (nehoda, nešťastie, choroba), alebo neviditeľnými (strašidlá, duchovia, urieknutie). Zrejme práve kdesi tu možno vystopovať vznik šperkov, ktorým dodnes občas pripisujeme výnimočné vlastnosti. Niekedy hovoríme o ochrannom prsteni, špeciálnej brošni, ktorá nám prináša šťastie, deťom vešiame na krk koráliky, ktoré údajne uľahčujú prerezávanie zúbkov a príkladov by sa našlo ďaleko viac. Magické vrecúško môže plniť funkciu amuletu i talizmanu, nakoniec oba pojmy beztak väčšinou splývajú. Nás preto bude zaujímať, čo by mal obsahovať magický škapuliar nosený pri rôznych príležitostiach.

Traduje sa Amulet (z lat. amuletum – objekt, ktorý ochraňuje, obranné kúzlo) svojho nositeľa skôr pasívne chráni, kým talizman (z arab. tilsam – kúzelný alebo posvätný obraz) má človeku do života pritiahnuť želané vplyvy.

Ako zhotoviť vrecúško

Vyrobiť magické vrecúško si môžete aj sami. Postačí na to kus plátna alebo iného prírodného materiálu, často sa odporúča hodváb. Pokojne pracujte aj s hrubšou plsťou. Nemusí ísť o nový materiál, môžete použiť aj kus svojho staršieho odevu. (V minulosti si šamani a liečitelia zhotovovali vrecúška z kože, alebo bylinami plnili priamo orgány ulovených zvierat, napríklad močový mechúr.) Veľkosť si zvoľte podľa želania, ale nezabúdajte, že vrecúško budete nosiť so sebou, prípadne si ho zavesíte v interiéri. Jeho energiu môžete podčiarknuť farbou, ktorá môže, no nemusí, ladiť s farbou bylín, ktorými ho plánujete naplniť. Ak dôverujete svojej intuícii, zvoľte si farbu, aká sa vám žiada. Ak by ste sa však chceli držať zaužívaných spojení farieb a ich vlastností, pozrite si text v rámčeku.

Traduje sa Žltá obnovuje sily, tlmí zápaly a rozjasňuje, oranžová dodáva elán a tonizuje energetický systém, ružová je dôležitá pri jemných citoch a zaľúbenosti, červená dodáva energiu a je vhodná pri milostných kúzlach a obnovení sexuálnej sily, modrá upokojuje a uzdravuje, fialová navodzuje meditatívny stav a rozjímanie, zelená symbolizuje zem, energiu hmoty

a peňazí, čierna pohlcuje a môže napomôcť zabudnutie a biela symbolizuje čistotu a nový začiatok.

Ušité vrecúško navrchu stiahnite šnúrkou alebo hodvábnou či zamatovou stuhou. Ak zahnete vrchnú časť a prešijete ju, vznikne priestor na prevlečenie šnúrky. Prípadne vezmite kus vhodného materiálu, do jeho stredu umiestnite obsah, všetky rohy zdvihnite hore a silno ich obkrúťte niťou. Niekedy sa účinnosť bylín (najmä pri kúzlach lásky) zvyšovala tým, že sa obalili červeným voskom. V každom prípade platí, že čím viac energie vložíte do výroby talizmanu pre šťastie, tým bude účinnejší.

Nosenie vrecúška

Magické vrecúško by ste mali nosiť pri sebe – buď priamo na tele, napríklad zavesené na krku či pripevnené k členku, alebo v taške, kabelke. No môžete ho aj niekam zavesiť či umiestniť na konkrétne miesto (ako posteľ, okno, auto, hospodárska budova a podobne). Ako dlho ho budete používať, si môžete stanoviť ľubovoľne, ale jeho obsah by ste mali pravidelne obmieňať. Niektoré pramene hovoria, že byliny z magického škapuliara treba po deväťdesiatich dňoch vrátiť zemi (zahrabať, spáliť), ale možno si nájdete vlastný rytmus vymieňania jeho obsahu. Môžete sa inšpirovať fázami mesiaca, ale aj ročnými obdobiami, ľudovými sviatkami či svojím vlastným životným cyklom a jeho sviatočnými momentmi.

Traduje sa Lunárne cykly: Ak si chcete do života niečo pritiahnuť, noste škapuliar počas pribúdajúceho mesiaca až do splnu a ak sa chcete niečoho zbaviť, noste ho od splnu po nov. Termíny splnov a novov sa často uvádzajú

v bežných kalendároch, s istotou ich však nájdete v lunárnom kalendári.

Table of Contents

Titulná strana

ZAĽÚBENÁ DLHÉ ROKY

ZÁZRAČNÝ SVET RASTLÍN

Najznámejšie formy rastlinnej mágie

MAGICKÝ RECEPTÁR